Kehitysvammaista nuorta naista toistuvasti raiskannut perhekodin iäkäs tukihenkilö pysyy yhä vankilassa.

Osa rikoksista tapahtui perhekodin pyykkihuoneessa. Kuvituskuva. MOSTPHOTOS

Turun hovioikeus on hylännyt 71-vuotiaan valkeakoskelaisen Esko Tapani Nybakkan valituksen lukuisista seksirikoksista saamastaan vankeustuomiosta.

Nybakka sai neljän ja puolen vuoden tuomion useista raiskauksista ja useista pakottamisista seksuaalisiin tekoihin. Hovin mukaan vankilassa pitäminen ei Nybakkan iän tai henkilökohtaisten olojen vuoksi ole kohtuutonta.

Järkyttävä retki

Uhriksi valikoitunut 19-vuotias henkisesti kehitysvammainen nainen tutustui Nybakkaan viettäessään viikonloppuja perhekodissa, jossa tämä toimi eräänlaisena tukihenkilönä.

Nybakka sai rakennettua luottamuksellisen suhteen itseään viitisenkymmentä vuotta nuorempaan naiseen. Tätä suhdetta hän ryhtyi tietoisesti ja toistuvasti käyttämään hyväksi raiskatessaan ja pakottaessaan uhrinsa mitä erilaisimpiin seksuaalisiin tekoihin.

Rikokset tapahtuivat osin perhekodin pyykkihuoneessa ja yläkerrassa, osin kodin ulkopuolella Nybakkan ollessa kahden uhrinsa kanssa.

Joulukuussa 2016 Pikkusyötteelle suuntautunut nuorten retki sai järkyttävän käänteen, kun ensimmäistä kertaa laskettelurinteessä ollut uhri tuli majapaikkaan ennen muita. Nybakka odotti häntä ja vei hänet huoneeseen raiskattavaksi.

Yksi raiskauksista tapahtui Särkänniemen huvipuiston parkkipaikalla Nybakkan autossa.

”Aikuisten salasuhde”

Perhekodissa oli vaihtelevasti jopa kymmenkunta kehitysvammaista nuorta aikuista, joihin Nybakkalla oli hyvät välit. Hän toimi nuorille eräänlaisena isähahmona.

19-vuotiaan pakottamisen omien halujensa välineeksi hän pystyi kuitenkin salaamaan kaikilta.

– Pidetään tämä aikuisten salasuhteena, josta ei kerrota kenellekään, uhri kertoi Nybakkan sanoneen.

Kun rikosvyyhti alkoi paljastua, Nybakka myönsi osan teoista. Hän kuitenkin vetosi siihen, ettei kyse ollut pakottamisesta, vaan yhteisymmärryksestä kahden aikuisen kesken. Lisäksi hän väitti, ettei tiennyt naisen kehitysvammasta.

Oikeus ei kuitenkaan selityksiä uskonut.

Määrätietoinen rikossarja

Pirkanmaan käräjäoikeus katsoi Nybakkan käyttäneen hyväksi uhrin älyllistä kehitysvammaa ja sitä, että tämä oli ollut sellaisessa avuttomassa tilassa, ettei ollut kyennyt puolustautumaan eikä muodostamaan tai ilmaisemaan tahtoaan.

Oikeus myös viittasi tekojen laatuun ja monimuotoisuuteen, pitkäkestoisuuteen ja menettelyn määrätietoisuuteen. Se katsoi, että Nybakka oli rikokset tehdessään käyttänyt teossa hyväkseen perhehoitotyössä luomaansa luottamussuhdetta.

Pirkanmaan käräjäoikeus määräsi Esko Nybakkan maksamaan uhrilleen yhteensä 11000 euron kärsimys- ja haittakorvaukset.